Hallo wieder emal....   Yannis mit 13 Monet    Also, ich will oi all wieder emal update (das heisst öpdeite und isch änglisch):  Robbe isch für Hoseschiisserlis, hani usegfunde. Ich chrüche jetzt wienen rächte Maa! Bin so au no vill schnäller. Nur mit  em lässige Wägeli, woni vom Götti übercho han, bini no schnäller! Aber laufe isch no chli doof, gfallt mer nöd so, gsehs nonig so ii. D Annina hät mich gwarnt, müess denn würkli immer laufe, wennis mal machi. Ok, ich warte no chli...  Defür isch d Stägä scho lang keis Hinderniss meh, ich warte nur, bis s Mami mal vergisst das fiese Gitter, wo si glaub weg mir ad Stägä gmacht hät, zuezmache. Wenn das mal passiert, ja dänn bin innert null komma hugo dobe! Und abegheit bini erscht einisch, da hät mi de  Papi uf halbem Weg wieder chöne uffange. De isch ebe immer ume, wenn mer en brucht ;-)  Es isch imfall MEGA-VILL passiert i de letschte Ziit! Aso, zerscht isch s Mami u wiit und u lang weg gsi. Ha sie fascht nüme kännt, wo sie wieder hei cho isch... Naja, denn hets e Fetä geh. Han gmeint, das seg e Willkommesparty für s Mami. Aber die Lüüt händ all immer mich aaglueged und so komisch gsunge (häpi börsdei, isch sicher au änglisch...). Denn hani so vill Chischtli übercho - d Bändeli dra sind cool gsi... d  Annina hät denn all uufta (die chan eifach alles!!) und jetzt hebed oi fescht:  da sind super Sache usecho, wo jetzt MIR ghöred!!! Zum Biispiel e Garage mit 2 Autos, es Laufwägeli, und vill Büechli (wobii mis Lieblingsbüechli immerno de Annina ihres "Prinzessin wär ich gern" isch, was de Papi regelmässig is Grüble bringt...) und no vill meh lässigi Sache. Aber mues jetzt s Mami immer zerscht wäg gah, bis ich so läässigs Züüg überchume? Ich weiss nöd, ich weiss nöd...  Zwar händ denn all am nächste  Tag bim Mami s gliche Theater abzoge. Ich bin nöd sicher, aber ich glaube, sie hät au börsdei gha...  Und jetzt isch scho wieder öpis im Busch! Irgendwie tüend all so komisch, verzelled vom Chrischtchindli und vom Samichlaus. D Annina kännt sich da brutal us und hät gseit, vor em Samichlaus mües mer sich in Acht neh, de gsech alles, sägi uf all Fäll s Mami. Hoffentlich gseht de au, wie chrützdumm sich die gross Schwöschter im Moment benimmt. Also, das find emel s Mami. Mir isch glich, wenn sich d  Annina amel so uf de Bode wift und umebrüllt. Lauft wenigschtens öpis - bin s mer ja nöd anderscht gwöhnt, oder? Also, allne e gueti Ziit und ich meld mich...  Oie Yannis